Analistët komentojnë fjalimin e Presidentit Obama mbi botën arabe
Ata flasin për lindjen e një doktrine të Presidentit Obama dhe rreth përpjekjeve për paqe në Lindje të Mesme
Presidenti Barak Obama mbajti një fjalim të rëndësishëm, duke u përqëndruar te situata në botën arabe. Analistët thonë se fjalimi i Presidentit Obama ishte deklarata më e plotë që Shtetet e Bashkuara kanë bërë deri tani mbi rebelimet e fundit në botën arabe. Fauaz Gerges, ekspert i Lindjes së Mesme në Shkollën Ekonomike të Londrës, thotë se po lind një doktrinë e Presidentit Obama. Sa i përket përpjekjeve për paqe të qëndrueshme në Lindjen e Mesme, Presidenti Obama bëri edhe një herë thirrje për bisedime mes izraelitëve dhe palestinezëve për një shtet të qëndrueshëm palestinez dhe një Izrael të sigurt. Zoti Gerges thotë se kjo është deklarata më e përparuar e bërë deri tani mbi konfliktin arabo-izraelit. Analistët thonë se izraelitët dhe palestinezët do të duhet të zgjidhin çështje kyçe gjatë bisedimeve. Ato përfshijnë kufijtë e saktë të një shteti të ri palestinez, cili do të jetë kryeqyteti i tij, kthimi i refugjatëve palestinezë dhe çështja e vendbanimeve hebreje në territoret e pushtuara. Alon Ben-Meir, profesor në Universitetin e Nju Jorkut, thotë se një tjetër çështje kyçe për të zgjidhur është marrëveshja e fundit e pajtimit në mes të fraksioneve palestineze – organizatës së moderuar Fatah dhe grupit radikal islam Hamas. Analistët janë dakord për një gjë: se procesi i paqes në Lindjen e Mesme ka ngecur. Ata gjithashtu theksojnë se në fjalimin e tij, Presidenti Obama nuk ofroi ndonjë hap konkret për ta shtyrë procesin më tutje. Fauaz Gerges thotë se nuk pret ndonjë përparim brenda një kohe të shkurtër. Alon Ben-Meir thotë se qeveria e Shteteve të Bashkuara duhet të punojë prapa skenave për të siguruar që, nga njëra anë, të gjitha fraksionet palestineze të pajtohen për të hequr dorë nga dhuna dhe, nga ana tjetër, qeveria izraelite të ndalë ndërtimin e vendbanimeve në territoret e pushtuara.